Obecné zastupiteľstvo obce Jaslovské Bohunice na základe § 6 zákona č. 369/1990 Zb. o obecnom zriadení v znení neskorších predpisov a v súlade s § 19 zákona č.331/2003 Z. z. o voľbách do Európskeho parlamentu, § 27 zákona č. 303/2001 Z. z. o voľbách do orgánov samosprávnych krajov a o doplnení Občianskeho súdneho poriadku,§ 15 zákona č. 46/1999 Z. z. o spôsobe voľby prezidenta SR, o ľudovom hlasovaní o jeho odvolaní a o doplnení niektorých zákonov, § 30 zákona č. 346/1990 Zb. o voľbách do orgánov samosprávy obcí , § 24 zákona č. 333/2004 Z.z. o voľbách do NR SR, všetky v znení neskorších zmien a doplnkov vydáva toto

VŠEOBECNE ZÁVÄZNÉ NARIADENIE

č.66
 
o umiestňovaní volebných plagátov a zverejňovanie volebnej propagácie prostredníctvom iných médií  na verejných priestranstvách a na  území obce Jaslovské Bohunice

Návrh VZN vyvesený na úradnej tabuli v obci Jaslovské Bohunice dňa: 12.3.2010   
VZN vyvesené na úradnej tabuli v obci Jaslovské Bohunice dňa:  13.4.2010            
VZN zvesené z úradnej tabule obce dňa:   29.4.2010      
VZN nadobúda účinnosť dňa:   28.4.2010    

2010

Čl. 1
Úvodné ustanovenie

1. Toto nariadenie ustanovuje miesta na vylepovanie volebných plagátov na verejných priestranstvách vo voľbách kandidujúcich politických strán, hnutí a ich koalícií / ďalej len "politické subjekty", prípadne aj kandidujúcich jednotlivcov na území Obce Jaslovské Bohunice.
2. Ustanovenia tohto VZN sa môžu použiť primerane aj na umiestňovanie volebných plagátov počas kampane pred referendom viď zákon č. 564/1992 Zb. o spôsobe vykonania referenda v znení neskorších predpisov.

Čl. 2 
Vymedzenie pojmov

1. Za kandidujúci subjekt sa na účely tohto VZN rozumie kandidujúci politický subjekt (politická strana, hnutie alebo ich koalícia), petičný výbor zastupujúci kandidáta na funkciu prezidenta SR alebo kandidujúci jednotlivec.
2.  Za volebný plagát sa pre účely tohto VZN považujú tlačené alebo písané materiály, aj letáky, oznamy, prospekty, alebo iné materiály, ktoré svojim obsahom propaguje vo voľbách kandidujúci subjekt.
3. Za „iné média“ sa považuje obecný rozhlas, miestny rozhlas v športovom areáli ŠK Blava, obecný káblový televízny rozvod, webová stránka obce.

Čl. 3 
Miesta na vylepovanie volebných plagátov

1. Kandidujúci subjekt môže počas volebnej kampane umiestňovať volebné plagáty len na vyhradených verejných priestranstvách.
2.  Na umiestňovanie volebných plagátov na území  obce sú zriadené vyhradené plochy nasledovne:
   - plagátovací valec
     v miestnej časti Bohunice pri kaštieli,
     v miestnej časti Jaslovce pri cintoríne,
     v miestnej časti Paderovce pri autobusovom nástupišti,
-  prenosná reklamná plocha, ktorá bude počas volieb umiestnená
   3 ks na námestí sv. Michala pri autobusovom nástupišti  
   2 ks v miestnej časti Paderovce pri autobusovom nástupišti.
3. Vylepovanie volebných plagátov na iných verejných priestranstvách, zariadeniach a  budovách okrem vyhradených  plôch uvedených v ods. 2 nie je dovolené a bude v zmysle tohto VZN sankcionované.
4. Na miestach určených v   ods. 2 tohto článku  budú pre kandidujúce politické strany    vyhradené  plochy v takej veľkosti a počte, aby bola zachovaná zásada rovnosti kandidujúcich politických strán alebo koalícií. Zodpovednosť    za obsah volebných plagátov nesú politické strany. Vylepenie volebných plagátov si zabezpečí  politická strana, resp. koalícia v spolupráci s oddelením správy obecného úradu Jaslovské Bohunice (kultúry). Plocha vymedzená v odst.2 tohto článku sa kandidujúcim subjektom poskytuje bezplatne.
5. Toto VZN sa nevzťahuje na informačné a reklamné zariadenia (bilboardy), objekty v súkromnom vlastníctve a objekty vo vlastníctve právnických osôb. 

Čl. 4
Osobitná povinnosť kandidujúceho subjektu

1.	   Umiestnenie  volebných  plagátov  si   počas  volebnej   kampane  zabezpečí   kandidujúci subjekt sám a na svoje vlastné náklady. Zodpovednosť za obsah volebných plagátov nesie príslušný kandidujúci subjekt.
2.	  Kandidujúci  subjekt  v  lehote  do  30 dní  od   skončenia volebnej kampane odstráni svoje volebné plagáty z vyhradených plôch.

Čl. 5
Volebná kampaň v iných médiách

Nie je dovolené používať obecný rozhlas, miestny rozhlas v športovom areáli ŠK Blava,  obecný káblový televízny rozvod  a webovú stránku obce  na volebnú kampaň s výnimkou oznámenia konania volebných zhromaždení.

Čl. 5
Sankcie

1. Za  porušenie tohto  VZN  obce  právnickou osobou   alebo   fyzickou  osobou  oprávnenou na podnikanie v zmysle § 13 odst. 9  zákona  č. 369/90 Zb. o obecnom zriadení v znení neskorších predpisov a  z  toho vyplývajúceho ods.7 čl.15 Štatútu obce Jaslovské Bohunice môže starosta obce Jaslovské Bohunice uložiť pokutu až do výšky 6638,78 €.
2.  Za nedodržanie ustanovení tohto VZN sa zodpovedné osoby a porušovatelia postihnú podľa príslušných právnych predpisov /zák. SNR č. 372/1990 Zb. o priestupkoch v znení neskorších zmien a doplnkov/.
3. Pokuty uložené za tieto priestupky sú v zmysle § 13 odst. 3 zákona č. 372/90 Zb. o priestupkoch príjmom obce. 
 
Čl. 6
Záverečné ustanovenia

1. Toto VZN bolo schválené uznesením Obecného zastupiteľstva obce Jaslovské Bohunice dňa 12.4.2010  uznesením č. V/523. 
2. Toto VZN nadobúda platnosť dňom schválenia Obecným zastupiteľstvom Jaslovské 
    Bohunice a účinnosť 15-dňom od zverejnenia na úradnej tabuli a internetovej stránke 
    obce.
3. Účinnosťou tohto VZN sa ruší VZN  - č.57 o umiestňovaní volebných plagátov počas  
    volebnej kampane k voľbám do Európskeho parlamentu na území obce Jaslovské 
    Bohunice.

                                                                                                          Peter Ryška
                                                                                                            starostka